64. schôdza NR SR - 1.deň - B. popoludní
Dátum: 2022-04-27
Poslanec: Šutaj Eštok, Matúš (SMER - SD)
Druh vystúpenia: Vystúpenie v rozprave

100. Ďakujem pekne za slovo, vážený pán predsedajúci. Vážené panie poslankyne, vážení páni poslanci, na dnešnej tlačovej konferencii OĽANO sa jeho lídri vytešovali, že piate odvolávanie ministra Mikulca je dôkazom o tom, že ako si svoju prácu robí dobre. Je to zvrátené myslenie, ale absolútne príznačné pre toto hnutie, ktoré si z klamstva urobilo svoju pracovnú a jedinú metódu. Vysmiaty Igor Matovič s Eduardom Hegerom nám svojím chichotom chceli povedať niečo úplne iné. Použijem teraz slová daňového podvodníka, aby som tu nebol obviňovaný z použitia nejakých neslušných výrazov: "Ale aj keby minister Mikulec bol priamo prichytený pri tom, ako mydlí barana, vo svojej funkcii by ostal." Jednoducho niet takého prehrešku, za ktorého by ho toto hnutie klamárov bolo schopné vyhodiť zo svojej funkcie a vyvodiť tak zodpovednosť voči tomuto stokrát skorumpovanému a skompromitovanému ministrovi. Páni Matovič a páni Matovič s Hegerom klamú ako obvykle. Pretože Mikulec nieže nie je dobrým ministrom a robí si svoju robotu dobre, práve naopak, robí ju veľmi zle a čo je ešte horšie, tie dôvody na jeho odvolávanie nieže sa opakujú, ale ony pribúdajú ďalšie a ďalšie. Naposledy keď sme tu odvolávali tohto neschopného človeka, som vo svojom prejave koaličných poslancov varoval, že svojím, že svojho ministra ponechajú vo funkcii, tak nesú priamu zodpovednosť za jeho predošlé, ale aj ďalšie kauzy, ktoré budú pribúdať. A nečakali sme ani mesiac a vyšlo najavo, že tento neschopný človek, minister vnútra, úkoloval bývalého policajného prezidenta, nebohého generála Lučanského, aby mu predkladal živé vyšetrovacie spisy. A kládol mu priame otázky, ako sa vyšetrujú prípady tzv. kajúcnikov, ktorí sú dnes jediný nástroj tejto vládnej mašinérie voči boji s opozíciou. Toto Mikulec napísal generálovi Lučanskému a vôbec to nepopiera: "Dostal som info, že na Makóa je otvorený spis na NAKA stred za vydieranie, z ktorého má byť podozrivý spolu s ďalšími z KUFS-u. Je to tak? Môžem dostať info o stave?" Toto sa pýtal minister vnútra Mikulec. Čo dnes k tomu povedal tento človek na tlačovej konferencii, že nešlo o vyšetrovacie, ale o iné spisy, akési bežné úradné fascikle, a vie vraj úplne normálne, že k takým má minister jednoducho prístup. Ešte raz vám to prečítam: "Na Makóa je otvorený spis na NAKA stred za vydieranie." Toto nie je živý vyšetrovací spis? Čo iné to teda, preboha, je, keď nie živý vyšetrovací spis? Tento človek, minister vnútra Mikulec, klame bez zábran a v priamom prenose, tak ako klamal, že svadobnú agentúru mu ako najlepšie riešenie odporučili na riešenie utečeneckej krízy akísi maltézski rytieri, skauti a iné dobročinné organizácie. Až potom sa priznal, že to neboli žiadni skauti, žiadni maltézski rytieri, ale priamo Hegerov kamarát, ktorý pracoval na kampani OĽANO, ktorý si pohotovo odkrojil z 2,5-miliónového eura, z tohto balíčka 2,5-miliónového, ktorý Mikulec priamo prihral svadobnej agentúre bez akéhokoľvek výberového konania. Mimochodom, chcem sa teda opýtať, čo sa stalo s tou kauzou, vážení koaliční poslanci, ktorí tu ešte zopár sedíte? Už vám vari pán minister vysvetlil, prečo si štát od svadobnej agentúry objednal strategické dokumenty v hodnote 30-tisíc eur? Už vám ich ukázal aspoň v nejakom utajenom režime? Pýtali ste sa ho, čo s tým ďalej? Toto je presne tá vaša pokrytecká filozofia. Vysmiať sa všetkým obvineniam do očí a nabudúce sa tým novým obvineniam vysmiať zase, pretože nič iné neviete. Pýtam sa vás: Ako sa uzavrelo vyšetrovanie nahrávok, na ktorých sa tzv. elitní vyšetrovatelia, ako ich nazval Boris Kollár, tá čurillovská mafia, vyhrážali svojej kolegyni, že jej zapália auto kanistrom a že ju treba kopnúť do pi... Viem presne, ako sa to skončilo. Skončilo sa to tak, že títo ľudia sú obvinení z najzávažnejších zločinov a sú povýšení, naďalej si robia svoju robotu a my počúvame od predsedu vlády, že týchto ľudí treba chrániť. Počúvame od pani prezidentky, že ich stíhanie je bezdôvodné a znepokojujúce. Je mi zle, keď počúvam vyjadrenia týchto najvyšších ústavných činiteľov. Spomínate si, ako nám policajný prezident Hamran celé týždne sľuboval nejakú tlačovú konferenciu, na ktorej vysvetlí povýšenia tejto čurillovskej mafie a jej prisluhovačov? A kde, kdeže sú novinári, ktorí by ho mohli s týmto sľubom aspoň konfrontovať, lebo namiesto toho behá tento človek, tento papaláš Hamran po médiách, zaklína sa akýmisi démonmi, temnými silami a podobnými nezmyslami a verejne oznamuje koho najbližšie nejaký nezávislý, v úvodzovkách nezávislý, vyšetrovateľ obviní, tak ako to bolo včera priamo na finančnom výbore. Ale tento človek Hamran nedopatrením včera povedal aj niečo iné. Doslova, že na svojom mieste nemá čo robiť minister vnútra, ktorý neoprávnene lezie do živých spisov. Je to tak, dámy a páni. Mikulec je taký skvelý minister, že už aj jeho podriadený policajný prezident sa zdá, jeho správanie ne-pri-ja-teľ-né. Pamätáte sa na tú alarmujúcu správu SIS, ktorú sme tu mali možnosť počúvať z úst predsedu Národnej rady, ktorá už vďaka slovenským médiám zapadla prachom? Hovorila o tom, že na Slovensku existuje skupinka vyšetrovateľov a prokurátorov špeciálnej prokuratúry, ktorá manipuluje politicky najcitlivejšie kauzy. A ja sa teda verejne pýtam: Nebola to náhodou organizovaná zločinecká skupina? Nezneužívali náhodou svoju moc na očierňovanie politických oponentov, ale nie na očierňovanie, ale priamo na zatváranie, tak ako sme svedkami tieto posledné dni? A nebol náhodou ten človek, ktorého dnes odvolávame, ktorý nemá ani toľko odvahy, aby tu sedel, členom tejto organizovanej zločineckej skupiny? Pýtam sa len preto, lebo v legálnych odposluchoch zazneli napr. aj tieto slová vyšetrovateľa Gubu, citujem: "Toto bude rodeo, akože to nám povedal aj minister, že ja viem, že to bude masaker, ale že musíme ich zastaviť." Koniec citátu. Tak sa teda takto verejne pýtam, pán Mikulec, už máte ten svoj masaker? Už je tu to rodeo? Ale najstrašnejšie na tom všetkom je, že okrem Matoviča s Hegerom ostatné vládne strany dobre vedia, že tento neschopný človek, táto tragická figúrka, ktorá sa nikdy nemala stať ministrom, jednoducho tu nemá čo robiť. Vedia to dobre, veď nie náhodou dnes Boris Kollár na tlačovej konferencii vyzval osobne ministra na odstúpenie. Nie náhodou sa SaS či SME RODINA už pri posledných odvolávaniach zdržali hlasovania a nepodržali tak tohto neschopného ministra. Ale ako kedysi povedal Ján Slota, pre nás je vládna koalícia viac ako naše presvedčenie. To platí pre vás všetkých, ktorí tu sedíte vo vládnej koalícii. Na záver, panie poslankyne, páni poslanci z vládnej koalície, ktorí tu nie ste, ale verím, že sledujete tento prenos, nemá zmysel apelovať na vaše svedomie, pretože žiadne nemáte. Dnes máte doširoka roztiahnuté ústa, pretože máte pocit, že ste konečne našli spôsob, ako sa vysporiadať s opozíciou. Jednoducho ju komplet celú pozatvárate, rad-radom, postupne nás všetkých. Chápem, že s takýmto rozradostneným prístupom je vám ťažko poslať preč z funkcie nešťastníka, ktorý vám túto špinavosť manažuje a nesie za ňu plnú zodpovednosť, ale prosím, nech sa páči, škodíte najmä sami sebe. Nedôveryhodný minister, nedôveryhodná polícia, nedôveryhodná špeciálna prokuratúra nikdy nebudú pre ľudí zárukou spravodlivosti. O to skôr prekuknú, že vám o žiadnu spravodlivosť nejde a že jediným jedným cieľom zotrvávania Mikulca vo funkcii ministra vnútra je úloha zavrieť toho, na koho ukáže organizovaná zločinecká skupina na čele s Igorom Matovičom a jeho verným psom Danielom Lipšicom. Ďakujem pekne.